Source: http://www.bihon.ro/csm-digi-oradea-pe-locul-iv-la-atena/985871
Timestamp: 2017-10-19 16:36:12+00:00

Document:
CSM Digi Oradea pe locul IV la Atena - BIHON
CSM Digi Oradea pe locul IV la Atena
25. septembrie 2011 16:18
Nicuşor Diaconu a marcat patru goluri goluri în turneul de la Atena
Poloiştii orădeni au pierdut meciurile cu Vouliagmeni, Jadran Herceg Novi şi Posillipo.
Turneul de la Atena, contând pentru turul II preliminar al Ligii Campionilor la polo, s-a dovedit a fi o „nucă prea tare” pentru CSM Digi, care a suferit înfrângeri în toate cele trei meciuri disputate.
În prima partidă, orădenii au pierdut la limită partida cu Posillipo Napoli, scor 11-12 (3-6, 4-3, 3-0, 1-3). Meciul a avut o desfăşurare oscilantă. Italienii au câştigat primul sfert, după care echipa noastră şi-a revenit, egalând şi trecând la conducere în sfertul trei, scor 10-9. Din nefericire, Posillipo s-a impus în ultimul sfert, cu sprijinul arbitrajului, obţinând victoria. Raportul superiorităţilor numerice a fost suspect de mare în favoarea italienilor, 12-6. „Arbitrul croat ne-a făcut praf, însă nu e doar vina arbitrilor pentru această înfrângere. E şi vina noastră pentru că am ratat victoria în ultimul minut”, a declarat preşedintele CSM Oradea, Florin Birta. Golurile orădenilor au fost marcate de Ghiban 3, Diaconu 2, Kádár 2, Császár 2, Monostori 1, Buşilă 1.
A doua zi, CSM Digi a suferit o înfrângere în faţa celor de Jadran Herceg Novi, scor 10-12 (2-3, 2-4, 4-4, 2-1). A fost un meci în general echilibrat. Echipa antrenorului Tóth László a încercat egalarea în ultimul sfert, dar nu a reuşit decât să reducă din diferenţă. Golurile noastre au fost înscrise de Baidoc 3, Diaconu 2, Ghiban 1, Monostori 1, Dunca 1, Chioveanu 1, Császár 1. „Spre deosebire de prima partidă, am avut parte acum de un arbitraj corect, total schimbat. Din păcate, nu am ştiut să profităm de pe urma acestui meci, pe care trebuia să-l câştigăm, chiar dacă am jucat cu câştigătoarea Ligii Adriatice. Acum trebuie să ne concentrăm asupra obiectivului nostru iniţial, LEN Euro Cup”, a afirmat preşedintele Florin Birta.
Eşec drastic cu Vouliagmeni
După primele două înfrângeri, CSM Digi pierduse deja şansele la clasarea pe unul din primele două locuri, care asigură calificarea în grupele Ligii Campionilor. În ultimul meci, CSM Digi n-a avut nicio şansă în faţa gazdelor. Vouliagmeni Atena s-a impus categoric, scor 10-4 (2-0, 3-1, 2-1, 3-2). Pentru orădeni au marcat Kádár 2, Chioveanu 1, Császár 1. „Din păcate, nu ne-am revenit din punct de vedere psihic după primele două meciuri, pierdute la limită. În jocul de astăzi (duminică, n.r.) nu ne-a mai ieşit nimic. Aşteptăm tragerea la sorţi pentru a vedea care ne vor fi adversarii din LEN Euro Cup”, a conchis Florin Birta.
Clasată pe ultimul loc în grupa de la Atena, CSM Digi va juca în LEN Euro Cup, tragerea la sorţi urmând să aibă loc astăzi.

References: CSM 
 CSM 
 CSM 
 CSM 
 CSM 
 CSM 
 CSM